Vermeende dwelmhandelaar in Phoenix aangekeerDie dwelmmiddels en twee vuurwapens waarop die polisie in Phoenix, KwaZulu-Natal, beslag gelê het Foto: SAPD ŉ 36-jarige man is Woensdag in Everham, Phoenix in KwaZulu-Natal, in hegtenis geneem vir die besit van dwelmmiddels en onwettige vuurwapens. “Lede van die polisie het ŉ wenk opgevolg wat hulle tot ŉ sekere huis in die gebied gelei het,” het maj. Thulani Zwane, woordvoerder van die polisie, gesê. “Tydens ŉ soektog het die beamptes op 4 780 mandraxtablette, 60 heroïen-strooitjies en twee ongelisensieerde vuurwapens met sewe lewendige rondtes ammunisie, afgekom. Die vuurwapens sal vir ballistiese toetse gestuur word om te bepaal of hulle tydens enige ander misdade gebruik is.” Die verdagte sal binnekort in die Phoenix-landdroshof verskyn.